
RAPORT COMUN 

asupra proiectului de Lege privind construcţia şi modernizarea clădirilor destinate unităţilor de educaţie 
timpurie antepreşcolară

 (PLx. 735/2011)

1. În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, prin adresa nr. PLx. 735 din 5 decembrie 2011, Comisia pentru învăţământ, ştiinţă, tineret şi sport şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere şi avizare, în fond, cu proiectul de Lege privind construcţia şi modernizarea clădirilor destinate unităţilor de educaţie timpurie antepreşcolară.
Pentru întocmirea raportului, Comisiile au analizat avizele primite de la Comisia juridică, de disciplină şi imunităţi, Comisia pentru buget, finanţe şi bănci, avizul Consiliului Legislativ, precum şi Punctul de vedere al Guvernului.

Proiectul de lege  are ca obiect de reglementare stabilirea cadrului legal general privind construcţia şi modernizarea clădirilor destinate unităţilor educaţiei timpurii antepreşcolare. Potrivit proiectului, finanţarea cheltuielilor necesare construcţiei şi modernizării acestor clădiri se asigură de la bugetul de stat, prin bugetul Ministerului Dezvoltării Regionale şi Turismului, de la bugetele locale şi/sau din alte surse legal constituite şi din fonduri de la investitori privaţi. 
2. În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiilor au fost prezenţi 41 deputaţi, din totalul de 53 membri ai Comisiilor. 


4. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.


Propunerea legislativă a fost adoptată de Senat, în calitate de primă Cameră sesizată, în condiţiile articolului 75 alineatul (2) teza a III-a din Constituţia României, republicată, în şedinţa din 28 noiembrie 2011.


5. În urma dezbaterii, în şedinţa din 24 septembrie 2012, Comisiile au propus, cu majoritate de voturi (2 voturi împotrivă şi 1 abţinere), respingerea proiectului de lege din următoarele considerente:

- nu sunt prevăzute sursele de finanţare necesare aplicării măsurilor propuse, deşi iniţiativa are implicaţii asupra bugetului de stat şi asupra bugetelor locale, încălcându-se astfel prevederile art. 138 alin. (5) din Constituţia României, republicată, şi cele ale Legii nr. 500/2002 privind finanţele publice locale, cu modificările ulterioare;

- bunurile din domeniul public sunt inalienabile, insesizabile şi imprescriptibile, motiv pentru care nu pot fi înstrăinate, ci doar concesionate sau închiriate; nu este precizată autoritatea căreia îi sunt transmise terenurile/clădirile destinate unităţilor de educaţie timpurie antepreşcolară şi perioada pentru care se realizează această transmitere;

- autorităţile administraţiei publice nu pot participa cu bunuri din domeniul public la iniţierea şi dezvoltarea unor proiecte de parteneriat public-privat deoarece s-ar încălca prevederile art. 136 alin. (2) din Constituţia României, republicată;


- nu se stabileşte cine finanţează procentul de 40% în situaţia în care nu există investitori privaţi interesaţi pentru construirea şi modernizarea unităţilor de educaţie timpurie antepreşcolară.

